## Odluka o podjeli državnih nagrada za znanost za 2005. godinu

### NN 82/2006 (21.7.2006.), Odluka o podjeli državnih nagrada za znanost za 2005. godinu

# ODBOR ZA PODJELU DRŽAVNIH NAGRADA ZA ZNANOST

**1980**

Odbor za podjelu državnih nagrada za znanost, imenovan Od­lukom Hrvatskoga
sabora na sjednici 30. travnja 2004. godine (»Narodne novine«, br. 58/2004.), na
temelju Zakona o hrvatskim državnim nagradama za znanost (»Narodne novine«, br.
108/95., 104/97. i 142/98.), na 5. sjednici održanoj 8. lipnja 2006. godine,
donio je

## ODLUKU

### O PODJELI DRŽAVNIH NAGRADA ZA ZNANOST ZA 2005. GODINU

*I. Državnom nagradom za životno djelo nagrađuju se:*
**1. prof. dr. sc. SVETOZAR KUREPA,** profesor emeritus Sveučilišta u Zagrebu,
nagrađuje se za cjelokupni znanstveni, nastavni i stručni rad u znanstvenom
području prirodnih znanosti, posebice u matematici u Republici Hrvatskoj.
Opsežan znanstveni opus sadrži 70 radova iz područja teorije linearnih
operatora, teoriju operatorskih i funkcionalnih jednadžbi i teorije mjere, od
kojih su neki radovi citirani u brojnim svjetskim monografijama. Opus uključuje
autorstvo i koautorstvo 15 knjiga. Izniman znanstveni doseg predstavljaju
njegove dvije opsežne monografije »Konačno dimenzionalni vektorski prostori« i
»Funkcionalne analize-elementi teorije operatora«. Prof. Kurepa je zaslužan za
uvođenje i razvoj matematičkih disciplina koje se ranije nisu njegovale u
Hrvatskoj, čime je dao značajan doprinos primijenjenoj matematici i općenito
razvoju i organizaciji matematičkih djelatnosti u Republici Hrvatskoj.
 **2. akademik IVAN ČIKEŠ,** redoviti profesor Medicinskog fakulteta Sveučilišta u
Zagrebu i Kliničkoga bolničkog centra Zagreb nagrađuje se za znanstveno područje
biomedicine i zdravstva, polje kliničke znanosti, grana interna medicina, i to
za cjelokupni znanstveni, nastavni i društveni rad iz područja kliničke i
eksperimentalne kardiologije i ehokardiologije, posebice za razvoj vlastitih
metoda vodenja intervencijskih zahvata u kardiologiji ultrazvukom, kojima je
utjecao na razvoj tog područja u nas i u svijetu.
 **3. akademik STJEPAN JECIĆ,** umirovljeni redoviti profesor Fakulteta strojarstva i
brodogradnje Sveučilišta u Zagrebu, nagrađuje se za znanstveno područje
tehničkih znanosti za cjelokupni znanstvenoistraživački rad u znanstvenoj i
sveučilišnoj nastavi na domaćim i inozemnim sveučilištima, a njegov rad očituje
se u znanstvenim rezultatima na domaćim i međunarodnim projektima čime je dao
nemjerljiv doprinos razvoju i afirmaciji hrvatskih tehničkih znanosti u svijetu
na području primijenjene i eksperimentalne mehanike.
 **4. prof. dr. sc. ŽELJKO HORVATIĆ,** profesor emeritus Sveučilišta u Zagrebu,
nagrađuje se za svestrani cjelokupni znanstveni, nastavni i društveni rad. Kao
vrsni stručnjak kaznenopravne problematike, poznat je i priznat u Hrvatskoj i
inozemstvu, što potvrđuju njegova predavanja na sveučilištima u SAD-u,
Njemačkoj, Italiji, Austriji, Nizozemskoj, Poljskoj i Mađarskoj, te njegov rad u
UN-a i Vijeću Europe. Objavio je deset knjiga i udžbenika, te više od stotinu
znanstvenih i stručnih radova kojima je znatno utjecao na razvoj znanosti
kaznenog prava u Republici Hrvatskoj. Nakon uspostave samostalne države Hrvatske
dao je svoj temeljni i nezamjenjiv doprinos u izgradnji novoga hrvatskoga
kaznenog prava. Svojim nastavničkim žarom i marom odgojio je veliki niz već
danas priznatih znanstvenika i nastavnika, a svojim knjigama i udžbenicima i
danas omogućuje sustavno i kvalitetno oblikovanje mladih naraštaja u
kaznenopravnoj problematici.

**5. akademik RAFO BOGIŠIĆ,** umirovljeni redoviti profesor Filozofskog fakulteta
Sveučilišta u Zagrebu, nagrađuje se za znanstveno područje humanističkih
znanosti, za cjelokupni znanstveni, nastavni i društveni rad. Iznimno je
vrijedan Bogišićev prinos poznavanju starije hrvatske književnosti kojoj je
posvetio desetak knjiga znanstvenih rasprava, više izvrsno ocijenjenih
antologija i preko sto pedeset opsežnijih znanstvenih članaka i studija. Bira
vrijedne tekstove starijih pisaca koje s uspjehom prenosi u suvremenu grafiju sa
stručnim jezičnim komentarima i na taj način hrvatsku književnu baštinu u
popularno-kritičkom obliku podastire najširoj publici. Tijekom bogate i plodne
nastavničke djelatnosti odgojio je čitav niz danas priznatih znanstvenika.

*II. Godišnjom državnom nagradom za znanost nagrađuju se:*

**1. dr. sc. ZLATKO DRMAČ,** izvanredni profesor Prirodoslovno-matematičkog
fakulteta Sveučilišta u Zagrebu, nagrađuje se za značajno znanstveno dostignuće
u području prirodnih znanosti numeričke matematike. Svojim otkrićima u
numeričkoj linearnoj algebri, a poseb­no novim algoritmom za singularnu
dekompoziciju matrica svrstao se među vodeće svjetske specijaliste u toj grani.
U tijeku je ugradnja softvera temeljenog na tom algoritmu u programski paket
LAPACK koji se razvija u Department of Energy, National Science Foundation i
Defense Advaced Research Project Agency u SAD-u.

**2. prof. dr. sc. IVANA WEYGAND-ĐURAŠEVIĆ,** redovita profesorica
Prirodoslovno-matematičkog fakulteta Sveučilišta u Zagrebu, nagrađuje se
državnom nagradom za znanstveno dostignuće u području prirodnih znanosti u
spoznajama interakcije transfera RNA i aminoacil-tRNA-sintetaza. Svojim je
radovima pridonijela razumijevanju točnosti biosinteze proteina što je od
temeljne važnosti za razumijevanje života. Budući da su sintetaze esencijalni
enzimi u biosintezi proteina, mogućnost njihove selektivne inhibicije je od
općega farmakološkog interesa. Njezina istraživanja su pretežno objavljena u
najistaknutijim znanstvenim časopisima iz područja molekularne biologije i
biokemije, a uglavnom su napravljena u laboratoriju u Zagrebu, zajedno s velikim
brojem mladih suradnika s kojima je organizirala jedan od najboljih
molekularnobioloških laboratorija u Zagrebu koji se po svojoj opremljenosti i
znanstvenoj produkciji može mjeriti s najboljim europskim laboratorijima.

**3. prof. dr. sc. BISERKA NAGY,** redovita profesorica Prirodoslovno-matematičkog
fakulteta Sveučilišta u Zagrebu, nagrađuje se za značajno znanstveno dostignuće
u području prirodnih znanosti vezano uz mutagenezu i kancerogenezu, što je
postiglo veliki odjek i svojim značenjem nadilazi lokalne okvire. Njezino
istraživanje vezano je uz izučavanje mehanizama programirane smrti stanice i
novim metodama liječenja tumora, posebice fotodinamske terapije čime je
pridonijela razvoju molekularne biologije u Hrvatskoj.

**4. dr. sc. SANJA KAPITANOVIĆ,** viša znanstvena savjetnica u Institutu »Ruđer
Bošković« u Zagrebu nagrađuje se za značajno znanstveno dostignuće u znanstvenom
području biomedicine i zdravstva, u području molekularne genetike raka, posebice
za istraživanja molekularne genetike gastrointestinalnih tumora te za uvođenje
molekularne dijagnostike i farmakogenetike u onkologiji u Republiku Hrvatsku,
što osim znanstvenog doprinosa ima praktičnu primjenu u liječenju, prognozi
bolesti, presimptomatskoj molekularnoj dijagnostici te savjetovanju obitelji.

**5. prof. dr. sc. ANA MARUŠIĆ,** redovita profesorica Medicinskog fakulteta
Sveučilišta u Zagrebu nagrađuje se za značajno znanstveno dostignuće u
znanstvenom području biomedicine i zdravstva za znanstveni, istraživački,
urednički i nastavni rad i doprinos razvoju istraživanja o znanosti u
biomedicini ne samo u Republici Hrvatskoj, nego i na svjetskoj razini jer je
otvorila nova područja istraživanja i usmjerila glavne tijekove istraživanja u
tom području, te za uspješno uređivanje časopisa »Croatian Medical Journal«.

**6. dr. sc. IGOR RUDAN,** docent Medicinskog fakulteta Sveučilišta u Zagrebu
nagrađuje se za značajno znanstveno dostignuće u znanstvenom području
biomedicine i zdravstva za doprinos vodenju medunarodnih projekata i
objavljivanje znanstvene publikacije u području dječjeg zdravlja i suvremene
epidemiologije.

**7. prof. dr. sc. VEĆESLAV ĆORIĆ,** redoviti profesor Fakulteta strojarstva i
brodogradnje Sveučilišta u Zagrebu nagrađuje se za uspješnu primjenu rezultata
znanstvenoistraživačkog rada u znanstvenom području tehničkih znanosti, posebice
u metodi analize strukturne čvrstoće pri odabiru i usvajanju složenih
konstrukcijskih preinaka samopodizne platforme Labin za podmorsko bušenje nafte,
kao i za uvjete suvremenog tržišta.

**8. prof. dr. sc. DRAGO KATOVIĆ,** redoviti profesor Tekstilno tehnološkog
fakulteta Sveučilišta u Zagrebu nagrađuje se za primjenu rezultata
znanstvenoistraživačkog rada u znanstvenom području tehničkih znanosti, posebice
tekstilne tehnologije za razvoj nove generacije ekoloških sredstava za završnu
obradu tekstila i drva, kao i za primjenu mikrovalova u procesima oplemenjivanja
celuloznih materijala.

**9. dr. sc. GORAN TURKALJ,** izvanredni profesor Tehničkog fakulteta Sveučilišta u
Rijeci nagrađuje se za značajno znanstveno dostignuće u znanstvenom području
tehničkih znanosti za izniman razvoj izvornoga prostornoga grednoga konačnog
elementa za rješavanje problema elastoplastičnog deformiranja grednih i okvirnih
konstrukcija, te razvoj računalnog programa Thinwall.

**10. prof. dr. sc. IVAN KOLAK,** redoviti profesor Agronomskog fakulteta
Sveučilišta u Zagrebu nagrađuje se za primjenu rezultata
znanstveno-istraživačkog rada, iz znanstvenog područja biotehničkih znanosti,
posebice sjemenarstva i rasadničarstva, genetike i oplemenjivanja bilja i
ljekovitog i aromatičnog bilja, kojim je značajno utjecao na razvoj tog područja
u nas i u svijetu kao i za izniman doprinos razvoju 23 priznata kultivara
kulturnog bilja.

**11. prof. dr. sc. ĐURĐA VASIĆ-RAČKI,** redovita profesorica Fakulteta kemijskog
inženjerstva i tehnologije Sveučilišta u Zagrebu nagrađuje se za značajno
znanstveno dostignuće, u znanstvenom području biotehničkih znanosti za doprinos
u istraživanju izdvajanja i pročišćavanja biotehnoloških proizvoda, integriranih bioprocesa te posebno enzimskih biokonverzija.

**12. znanstvenici: prof. dr. sc. DEAN AJDUKOVIĆ i dr. sc. DINKA ČORKALO BIRUŠKI,**
redoviti profesor Filozofskog fakulteta Sveučilišta u Zagrebu i izvanredna
profesorica Filozofskog fakulteta Sveučilišta u Zagrebu, nagrađuju se za
značajno znanstveno dostignuće u znanstvenom području društvenih znanosti,
posebice za istraživanje u sklopu projekta »Communities in Crisis: Justice,
Accountability and Social Reconstruction in the Aftermath of Genocide in Rwanda
and the Former Jugoslavian«. Provedeno empirijsko istraživanje u Vukovaru već je
omogućilo stručne rasprave na skupovima kojima je cilj pomoći u rekonstrukciji
socijalne zajednice. Rezultati istraživanja predstavljeni su i međunarodnoj
zajednici posebnom publikacijom u kojoj su koautori četiriju poglavlja.

**13. akademik JAKŠA BARBIĆ,** redoviti profesor Pravnog fakulteta Sveučilišta u
Zagrebu, nagrađuje se za značajno znanstveno dostignuće u znanstvenom području
društvenih znanosti za djelo: Pravo društava, knjiga II, Društva kapitala,
Zagreb, 2005. Riječ je o trećem i dopunjenom izdanju koje se odlikuje iznimnom
sustavnošću i jednostavnošću, iako je riječ o veoma složenoj materiji. Djelo je
obogaćeno aktualnom sudskom praksom, pri čemu sam autor o svakoj pojedinoj
sudskoj odluci iznosi svoje osobno stajalište. Autor je upozorio na problem
neusklađenosti pravnoga sustava s gledišta prava društava kapitala s građanskim,
trgovačkim, kaznenim, poreznim i bankarskim pravom te s građanskim parničnim
pravom. Budući da knjiga ne predstavlja samo doktrinaran sustav, već istodobno i
putokaz praktičarima, ona je izniman doprinos pravnoj znanosti i pravnoj praksi.

**14. prof. dr. sc. MIRJANA KASAPOVIĆ,** redovita profesorica Fakulteta političkih
znanosti Sveučilišta u Zagrebu, nagrađuje se za značajno znanstveno dostignuće u
znanstvenom području društvenih znanosti za djelo: Bosna i Hercegovina:
podijeljeno društvo i nestabilna država, Zagreb, 2005. Knjiga ima dva dijela:
teorijski i empirijski (Bosna i Hercegovina kao slučaj). Značajne vrijednosti
knjige očituju se u njezinoj skladnoj koncipiranosti, temeljitoj informiranosti,
znanstvenoj objektivnosti, tematskoj i metodološkoj originalnosti te na
posljetku u aplikativnoj kvaliteti.

**15. grupa znanstvenika: dr. sc. IVAN ČIŽMIĆ, dr. sc. VLADO ŠAKIĆ i prof. MARIN
SOPTA,** znanstveni savjetnici Instituta društvenih znanosti »Ivo Pilar« u Zagrebu
i profesor Hrvatskog centra strategijskih istraživanja u Zagrebu, nagrađuju se
za primjenu rezultata znanstvenoistraživačkoga rada u znanstvenom području
humanističkih znanosti, za monografiju »Iseljena Hrvatska«, Zagreb, 2005.
godine. Navedena znanstveno-popularna monografija vrijedan je prinos poznavanju
problematike hrvatskoga iseljeništva trojice autora. »Iseljena Hrvatska«
izvrstan je pokazatelj društvenog, kulturnog i športskog djelovanja hrvatskog
iseljeništva, s posebnim naglaskom na političko organiziranje Hrvata u svijetu i
njihovu nastojanju da sačuvaju svoj nacionalni identitet.

*III. Godišnjom državnom nagradom za popularizaciju i promidžbu znanosti
nagrađuju se:*

**1. dr. sc. NIKOLA LJUBEŠIĆ**, znanstveni savjetnik Instituta »Ruđer Bošković« u
Zagrebu, nagrađuje se u znanstvenom području prirodnih znanosti za doprinos u
osnivanju i unapređenju stručnih društava kao »Hrvatskoga biološkog društva« i
»Hrvatskog društva za elektronsku mikroskopiju« i časopisa »Priroda« te za
organizaciju skupova posvećenih promidžbi biologije i natjecanjima
srednjoškolskih učenika, kao i organizaciju ljetnih škola za biologe. Uz
svestranu aktivnost na promidžbi biologije uspješan je i produktivan
znanstvenik, posebice u radu s mladima.

**2. prof. dr. sc. STIPAN JANKOVIĆ,** redoviti profesor Medicinskog fakulteta
Sveučilišta u Splitu i Kliničke bolnice u Splitu, nagrađuje se jer je uz
suradnike objavio udžbenik »Seminari iz kliničke radiologije« u kojem je
popularizirao radiološku struku, te za publiciranje niza djela koje
populariziraju znanost, za organiziranje javnih tribina u svrhu edukacije šire
javnosti o značaju ranog otkrivanja raka dojke i radiološke dijagnostike
moždanog udara, te za brojne popularne članke u tisku i nastupe na radijskim i
TV-emisijama.

**3. prof. dr. sc. DRAGAN MILANOVIĆ,** redoviti profesor na Kineziološkom fakultetu
Sveučilišta u Zagrebu, nagrađuje se u znanstvenom području društvenih znanosti
za doprinos u organizaciji provedbe 4. međunarodne konferencije o kineziologiji
u Opatiji 2005. godine te za povezivanje znanosti i struke popularizacijom
športa, kao i za izniman doprinos reprezentativnih selekcija i pojedinih
športskih klubova koji se natječu na nacionalnoj i međunarodnoj razini, kao i za
uredništvo međunarodno priznatog časopisa »Kineziologija« koji je indeksiran u
bibliografskim bazama, čime je pridonio popularizaciji i promidžbi športske
znanosti izvan Republike Hrvatske.

**4. prof. dr. sc. MILE MAMIĆ,** redoviti profesor Odjela za kroatistiku i
slavistiku Sveučilišta u Zadru, nagrađuje se u znanstvenom području
humanističkih znanosti za dvije znanstveno popularne knjige: »Hrvatsko pravno
nazivlje«, Zadar, 2004. i »Hrvatsko kršćansko nazivlje«, Split, 2004., čime je
dao izniman doprinos promidžbi hrvatskoga jezika, obradivši problematiku iz
područja kršćanskoga i pravnoga nazivlja, kao i za unapređenje gramatike i
leksičke pravilnosti hrvatskoga standardnoga jezika i učenja hrvatskoga jezika
izvan Republike Hrvatske. Svojom nastavnom i stručnom djelatnošću podizao je
razinu jezične kulture svojih slušatelja, čitatelja i studenata organiziranjem
javnih tribina kao i nastupa na radijskim i TV-emisijama s namjerom da u ljudi
pobudi osjećaj za vlastiti jezik te da ih potakne da se skrbe o pravilnosti
vlastitoga jezika, čime je dao izniman doprinos i suautorstvom u knjigama:
Govorimo hrvatski i Hrvatski jezični savjetnik.

*IV. Godišnjom državnom nagradom znanstvenim novacima nagrađuju se:*
**1. dr. sc. ROBERT VIANELLO,** znanstveni suradnik Instituta »Ruđer Bošković« u
Zagrebu, nagrađuje se u znanstvenom području prirodnih znanosti, posebice u
teorijskoj kemiji vezano uz elektronske strukture molekula, te za dizajn novih
organskih superkiselina izražene kiselosti koja nadmašuje jake anorganske
kiseline, kao i za objavu 21 znanstvenog rada u uglednim svjetskim znanstvenim
časopisima kojima se svrstao među najuspješnije teorijske kemičare mlađeg
naraštaja.

**2. mr. sc. MARIN VODANOVIĆ,** dr. stom., znanstveni novak Stomatološkog fakulteta
Sveučilišta u Zagrebu, nagrađuje se u znanstvenom području biomedicine i
zdravstvo za »Englesko-njemačko-hrvatski stomatološki rječnik«, koji predstavlja
opsežno djelo s 23.000 obrađenih pojmova i dragocjeni je doprinos hrvatskoj
stomatologiji i leksikografiji, objavljen 2005., godine u izdanju »Školske
knjige«, Zagreb.

**3. IGOR KARŠAJ, dipl. ing.,** znanstveni novak Fakulteta strojarstva i
brodogradnje Sveučilišta u Zagrebu, nagrađuje se za značajan doprinos u
znanstvenom području tehničkih znanosti, posebice u području numeričkog
modeliranja velikih elastoplastičnih deformacija materijala u izotropnom i
anizotropnom području.

**4. SANDRA NEĐERAL-NAKIĆ, dipl. ing.,** znanstvena novakinja
Prehrambeno-biotehnološkog fakulteta Sveučilišta u Zagrebu, nagrađuje se u
znanstvenom području biotehničkih znanosti za doprinos u istraživanju
tehnologije ulja i masti, što je objavljeno u pet znanstvenih radova, od čega su
tri indeksirana u Current Contentsu.

**5. mr. sc. DRAGAN DAMJANOVIĆ,** znanstveni novak Filozofskog fakulteta Sveučilišta
u Zagrebu, nagrađuje se u znanstvenom području humanističkih znanosti za
monografiju »Saborna crkva Vavedenja presvete Bogorodice u Plaškom«, jednom od
najznačajnijih djela historicističke arhitekture u Hrvatskoj objavljene 2005.
godine u izdanju »Prosvjete«, Zagreb.

Ukupno je dodijeljeno 29 znanstvenih nagrada za 2005. godinu.

Klasa: 061-03/06-02/00012
Urbr.: 533-12-06-2
Zagreb, 10. srpnja 2006.

Predsjednik
Hrvatskoga sabora
i predsjednik Odbora za podjelu
državnih nagrada za
znanost
**dr. h. c. Vladimir Šeks**, v. r.

Odluka, NN 82/2006-1980
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)